Riana Scheepers | Author | LitNet
In 1976 begin sy haar studies aan die UOVS in Bloemfontein. Sy behaal die grade B.A. Kommunikasiekunde, B.A. Hons en M.A. (Afrikaans) - almal cum laude. In 1997 behaal sy 'n doktorsgraad in Afrikaans en Nederlands aan die Universiteit van Kaapstad.
Sy was dosent by die Universiteit van Zoeloeland en Kaapstad, skakelredakteur by Tafelberg Uitgewers en onderwyser by Paul Roos Gimnasium. Sy begin ook haar gewilde kursus in Skryfkuns en Kreatiewe Denke wat sedert die ontstaan daarvan talle pryswenner-skrywers opgelewer het. Sy skryf boeke en rubrieke, en word 'n huishoudelike naam in Suid-Afrika met die skep van die hardkoppige, slim en dierbare karakter "Katriena".
In 2002 trou sy met Johann Loubser en woon sedertdien op die historiese plaas De Compagnie naby Wellington. Sy is bedags plaasbestuurder en snags skrywer.
Haar boeke is topverkopers, in Suid-Afrika en in die buiteland. Sy ontvang verskeie toekennings vir haar skryfwerk, onder meer die ATKV-Prosaprys, FAK-prys, Eugène Marais-prys die ATKV-Kinderboekprys. Die Nederlandse vertaling van Blinde sambok, Scorpioenkind, is op die kortlys vir die Vlaamse Kinderjurie-prys (2004).
Benewens skrywer is Riana ook plaaswerker, geleentheidspreker, motiveerder, wynboer, restoureerder en liefhebber van die natuur.
Sy het twee seuns: Floris ('n geöktrooieerde rekenmeester) en Adriaan (dramaturg en skrywer) - die twee perfekste kunswerke wat 'n kunstenaar kán voortbring.
Bio-inligting verouderd? Stuur 'n e-pos aan bio@litnet.co.za Bio info dated? Send an e-mail to bio@litnet.co.za Jongste bydraes | Latest contributions